### NN 148/2023 (13.12.2023.), Odluka o lokalnim porezima Općine Cerna

Općina Cerna

2104

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/1, 60/01, 129/05, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 20. i 42. Zakona o lokalnim porezima (»Narodne novine« broj 115/16, 101/17, 114/22 i 114/23) i članka 29. Statuta Općine Cerna (»Službeni vjesnik« Vukovarsko-srijemske županije broj 13/09, 2/13, 24/14, 8/18 i 4/21) Općinsko vijeće Općine Cerna na 21. sjednici, održanoj 30. studenoga 2023. godine, donijelo je

ODLUKU

O LOKALNIM POREZIMA OPĆINE CERNA

I. TEMELJNA ODREDBA

Članak 1.

Ovom Odlukom utvrđuju se vrste poreza koji pripadaju Općini Cerna, visina poreza, osnovica i visina porezne stope, obveznici plaćanja te način obračuna i plaćanja poreza u skladu sa Zakonom o lokalnim porezima.

Općinski porezi plaćaju se na području Općine Cerna (naselja: Cerna i Šiškovci) i prihod su proračuna Općine Cerna.

II. VRSTE POREZA

Članak 2.

Općinski porez su:

1. porez na potrošnju

2. porez na kuće za odmor

3. porez na korištenje javnih površina.

III. POREZ NA POTROŠNJU

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Cerna. Stopa poreza na potrošnju iznosi 3 %.

Članak 4.

Obveznik poreza na potrošnju je pravna i fizička osoba koja pruža ugostiteljske usluge, a koji se nalaze na području Općine Cerna.

Članak 5.

Osnovica za porez na potrošnju je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 6.

Obračunsko razdoblje poreza na potrošnju je od prvog do posljednjeg dana u mjesecu.

Porez na potrošnju iskazuje se na obrascu PP-MI-PO i predaje do 20. dana u mjesecu za prethodni mjesec.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava.

IV. POREZ NA KUĆE ZA ODMOR

Članak 7.

Porez na kuće i odmor plaćaju pravne i fizičke osobe koji su vlasnici kuća za odmor, a koji se nalaze na području Općine Cerna.

Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 8.

Porez na kuće za odmor na području Općine Cerna, plaća se u visini od 1,59 eura/m2 korisne površine kuće za odmor.

Članak 9.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se niti za kuće za odmor za vrijeme dok su u njima smješteni prognanici i izbjeglice te na odmarališta u vlasništvu jedinica lokalne o područne (regionalne) samouprave koja služe za smještaj djece u dobi do 15. godina.

Članak 10.

Obveznici poreza na kuće za odmor dužni su nadležnoj Poreznoj upravi dostaviti podatke o kućama za odmor koji se odnose na mjesto gdje se objekti nalaze, korisnu površinu istih, kao i podatke o poreznom obvezniku, najkasnije do 31. ožujka godine za koju se utvrđuje porez.

Porez na kuće za odmor plaća se godišnje, u roku od 15 dana od dostave rješenje o utvrđivanju toga poreza.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor obavlja Ministarstvo financija, Porezna uprava.

V. POREZ NA KORIŠTENJE JAVNIH POVRŠINA

Članak 11.

Porez na korištenje javnih površina plaćaju pravne i fizičke osobe koje koriste javne površine temeljem ugovora o zakupu.

Pod javnom površinom smatraju se javne zelene površine, parkovi, trgovi, sajmovi, tržnice, igrališta i javne prometne površine, te druge javne površine u nadležnosti Općine Cerna na kojim se nalaze montažni ili zidani objekti, a koje se može iznajmiti.

Članak 12.

Porez na korištenje javnih površina na području Općine Cerna plaća se po m2 korisne površine, a osnovica poreza je svota zakupnine, a porez se plaća po stopi od 20 %.

Članak 13.

Porez na korištenje javnih površina plaća se u roku od 15 dana od dana dostave rješenja o utvrđivanju poreza na korištenje javnih površina, a koji dostavlja nadležno porezno tijelo.

Članak 14.

Općina Cerna poslove utvrđivanja, evidentiranja, nadzora, naplate i ovrhe radi naplate poreza na potrošnju, poreza na kuće za odmor i poreza na korištenje javnih površina u cijelosti prenosi na Ministarstvo financija, Poreznu upravu.

VI. DAVANJE OVLASTI FINA-i

Članak 15.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

VII. PRIJELAZNE I ZAVRŠNE ODREDBE

Članak 16.

Postupci utvrđivanja poreza započeti po odredbama Odluke o općinskim porezima (»Službeni vjesnik« Vukovarsko-srijemske županije, broj 6/02) koji nisu dovršeni do stupanja na snagu ove Odluke, dovršit će se prema odredbama Odluke o općinskim porezima (»Službeni vjesnik« Vukovarsko-srijemske županije, broj 6/02).

Članak 17.

Stupanjem na snagu ove Odluke, prestaje važiti Odluka o općinskim porezima (»Službeni vjesnik« Vukovarsko-srijemske županije, broj 12/2017; »Narodne novine« broj 78/2017) i Odluka o izmjenama Odluke o općinskim porezima (»Službeni vjesnik« Vukovarsko-srijemske županije, broj 17/2017; »Narodne novine« broj 132/2017).

Članak 18.

Ova Odluka objavit će se u »Narodnim novinama« i »Službenom vjesniku« Vukovarsko-srijemske županije, a stupa na snagu 1. siječnja 2024. godine.

Klasa: 410-01/23-01/2
 Urbroj: 2196-11-02-23-1
 Cerna, 30. studenoga 2023.

Predsjednik
 Općinskog vijeća
 Mario Kesegić, mag. ing. mech., v. r.